जियां-जियाँ बस्तियां बनदियां गेइयां, लोकें बल्ले-बल्ले कईं किस्में दे नमें हुनर ते सुन्दर कला-कौशल सिक्खे। उनें लिखना बी सिक्खेआ। पर मते चिरा तगर उन्दे कोल लिखने आस्तै कागद नईं हा ते ओ लोक भुर्ज-पत्तरे पर ते जां फी ताड़-खजूरै दे पत्तरें पर लिखदे हे। फी उनें दिनें अज्जा आंगर छापेखाने नईं हे, इस करी हजारें दी संख्या च कताबां नईं हियां छपी सकदियां। पहलें इक कताब लखोंदी ही ते फी बड़ी मैहनतू कन्ने उस दियां नकलां कीतियां जंदिआं हिआं। इस्सै करी उनें दिनें मतियां पोथिआं नईं हिआं। कोई कताब खरीदने आस्तै नां कोई कताबें दी हट्‌टी ही ते नां कोई अज्ज-कल्लै दा बुक-स्टल हा। लोड़ होने पर पहलें इस पोथी दी नकल तोआरने आस्तैं कुसै लखारी गी तुप्पना पौंदा हा। कुदरती गल्ल ही जे इयां इक कताब लिखने च खासा चिर लग्गी जंदा ह। पर उनें दिनें लोकें दी लखाई बड़ी शैल ते साफ होन्दी ही। अज्ज बी स्हाड़े कइयें पुस्तकालें च हत्थें लखोई दियां पोथियां मिलदियां न। भारत च, स्हाड़े कोल खास तौरै पर संस्कृत, फारसी ते उर्दू लखोई दिआं दस्ती कताबां बड़िआं हैन। जो लोक कताबें दी नकल तोआरदे हे ओ कई बारी पत्तरें(बरके) दे कण्डै बेल-बूटे बी बनांदे हे।